b'\n_START_ARTICLE_\nRimska kolonija\n_START_PARAGRAPH_\nRimska kolonija (latinsko colonia) je bila prvotno rimska voja\xc5\xa1ka postojanka na novoosvojenih ozemljih, ustanovljena za njihovo obrambo. Naziv kolonija se je za\xc4\x8del s\xc4\x8dasoma uporabljati tudi za rimska mesta z najvi\xc5\xa1jim statusom.\n_START_SECTION_\nZgodovina\n_START_PARAGRAPH_\nPo Liviju sta bili prvi rimski koloniji Antemnae (v Laciju malo severno od Rima) in Crustumerium (tudi v Laciju na meji s Sabinci), ustavovljeni okoli leta 752 pr. n. \xc5\xa1t.._NEWLINE_Druge zgodnje kolonije so bile Veletrae, ustanovljene v 5. stoletju pr. n. \xc5\xa1t., in Ostia, Antium in Terracina, ustanovljene v poznem 4. stoletju pr. n. \xc5\xa1t.. V tem prvem obdobju kolonizacije, ki je trajalo do konca punskih vojn, so imele kolonije predvsem voja\xc5\xa1ko oziroma obrambno vlogo._NEWLINE_Za njimi so za\xc4\x8deli ustanavljati tudi kolonije rimskih dr\xc5\xbeavljanov in kolonije Latincev, ki so se razlikovale po velikosti, zakonodaji in veri. Kolonije dr\xc5\xbeavljanov so se ustanavljale najve\xc4\x8d ob morski obali in so se zato imenovale coloniae maritimae. Bile so majhne (tristo dru\xc5\xbein), stale v bli\xc5\xbeini Rima in niso imele svojega me\xc5\xa1\xc4\x8danskega \xc5\xbeivljenja. Po mnenju poznavalcev so bile zato zelo podobne atenski kleruhiji._NEWLINE_Med kolonije so spadala tudi mesta, ki so jih ustanavljali Rimljani za svoje dr\xc5\xbeavljane. Mednje so pogosto spadali odslu\xc5\xbeeni legionarji, ki so morali po marijskih reformah od dr\xc5\xbeave dobiti primerno zemlji\xc5\xa1\xc4\x8de.'